Ministeriä ärsyttää Saudi-Arabian pakollinen pukeutumiskoodi naisille.

Puolustusministeri Ursula von der Leyen palatsissa Riadissa yhdessä Saudi-Arabian puolustusministerin Mohammad bin Salman Al-Saudin kanssa. DPA / LEHTIKUVA

Saksan puolustusministeri Ursula von der Leyen kieltäytyi käyttämästä hijab-huivia valtiovierailullaan Saudi-Arabiassa.

Ministerin mielestä naisten tulee saada valita pukeutumisensa, koska miehetkin saavat näin tehdä.

Uutiskuvissa puolustusministeri Ursula von der Leyen kokoustaa saudiviranomaisten kanssa ja kävelee näiden rinnalla palatsin käytävillä ja lentokentän punaisella matolla Riadissa. Ministerillä on yllään asiallinen tumma housupuku, ja hänen vaaleat hiuksensa ovat paljaina.

Saudi-Arabiassa naisten pakolliseen pukukoodistoon kuuluu nilkkoihin ylettyvä musta abaya-kaapu sekä hiukset peittävä hijab-huivi. Vain päiviä ennen ministerin vierailua Saudi-Arabiassa pidätettiin parikymppinen nainen, koska tämä julkaisi Twitterissä valokuvan itsestään kadulla ilman huivia ja värikkäässä mekossa, joka jätti nilkat paljaiksi.

Von der Leyen, 58, tapasi Riadissa kruununprinssi Salman bin Abdulaziz Al-Saudin, 31, jonka seurassa hän ilmaisi ärtymyksensä siitä, että naisten tulee Saudi-Arabiassa peittää itsensä. Hän näytti itse esimerkkiä pitäytymällä länsimaisessa pukeutumisessa, vaikka olikin Saudi-Arabian maaperällä.

Ilman hijab-huivia esiintynyt saksalaisministeri tapasi terrorismin vastaisen operaation johtajia Riadissa. EPA / AOP

- Yhdenkään naisen minun delegaatiossani ei tarvitse käyttää abayaa, von der Leyen sanoi Bild-lehden mukaan ja jatkoi:

- Omien vaatteiden valitseminen on oikeus, joka tulee olla miehillä ja naisilla yhtäläisesti. Minua ärsyttää, että mukana matkustavat naiset pakotetaan käyttämään abayaa.

Sosiaalisessa mediassa saksalaisministerin tempaus herätti Saudi-Arabiassa vihaa, ja moni vaati ministeriä pidätettäväksi.

- Tämä on loukkaus Saudi-Arabiaa kohtaan, raivosi yksi Twitter-käyttäjä.

Saudi-Arabiaa syytettiin sosiaalisessa mediassa myös kaksinaismoralistiseksi, koska ministeri sai eri kohtelun kuin tavallinen saudinainen.

Puolustusministeri von der Leyen kokousti saudiviranomaisten kanssa tummansinisessä jakkupuvussa. Sosiaalisessa mediassa vaadittiin hänen pidätystään. EPA / AOP

- Miksei häntä (von der Leyeniä) pidätetty? Tekopyhyyttä ja kaksinaismoraalia, eräs Twitter-käyttäjä kommentoi.

Pidätettyä saudinaista Malak al-Shehriä, joka uskalsi esiintyä kadulla ilman huivia, on vaadittu jopa teloitettavaksi.

Lähteet: Daily Mail, Bild